Ny passasjerrekord på Gardermoen
Det var torsdag 27. september at over 88.000 passasjerer reiste til og fra flyplassen. - Denne dagen markerte starten på høstferien for mange. At vi har håndtert over 88.000 passasjerer på én dag, viser at vi har et velfungerende apparat i sving, sier administrerende direktør Nic Nilsen på Oslo lufthavn. I alt 2.124.305 passasjerer reiste over Gardermoen i løpet av måneden, en økning på 4,2 prosent sammenlignet med september 2012. Antall flybevegelser økte med 3,1 prosent. Så langt i år har Oslo lufthavn hatt en økning på 4 prosent i forhold til samme periode i 2012. Veksten var størst på utenlandsruter, som økte med 5,1 prosent sammenlignet med i fjor. Innenlands var det 3 prosent flere reisende, mens det har vært en betydelig reduksjon i chartertrafikken med en nedgang på 12,1 prosent sammenlignet med 2012. - Bra vær i østlandsområdet både i sommer og i høst har nok hatt sitt å si for nedgangen i chartertrafikken. Samtidig var det én mindre lørdag i september i år kontra i fjor, og historisk sett har vi flest charterflyginger på lørdager, forklarer Nilsen. Blant de største rutene med sterkest vekst ligger Oslo-London på topp med 10 prosent økning i september.
I slutten av september satt Oslo lufthavn Gardermoen ny passasjerrekord, med 88.046 reisende på én dag.